Jeppe Rohde Fransson (født den 23. august 1988) er en dansk socialrådgiver og folketingskandidat for Radikale Venstre i Københavns Storkreds.  Jeppe Fransson har en kandidatgrad i Socialt Arbejde fra Aalborg Universitet, København og er tidligere politisk landsnæstformand for Radikal Ungdom. I en kort periode var Jeppe Fransson ansat som projektkoordinator for Europabevægelsen i Danmark. En stilling han forlod ved udgangen i 2017 for at vende tilbage til at arbejde som socialrådgiver.  Jeppe Fransson startede sin politiske karriere ved at blive valgt til formand for Radikal Ungdom i Roskilde. Senere blev han medlem af Radikal Ungdoms integrations- og udlændingeudvalg og blev i 2013 valgt til ordfører for integration og udlændinge. I 2015 afløste han Jens Wallberg som politisk landsnæstformand for Radikal Ungdom.  Jeppe Fransson blev på Radikale Venstres landsmøde i 2017 valgt til hovedbestyrelsen. Han har også siddet i den lokale partibestyrelse i Roskilde Kommune over to perioder. Først fra 2008 til 2014 og fra 2016 til nu.  Af politiske resultater kan det nævnes, at Jeppe Fransson ved kommunalvalget i 2013 sprængte den radikale liste, men opnåede ikke valg til byrådet i Roskilde Kommune. Mediekommentatoren Benjamin Rud Elberth, roste dengang Jeppe Franssons valgkamp og forudså, at han ville sprænge listen. Jeppe Fransson fik ved kommunalvalget i 2017 i Roskilde Kommune 203 personlige stemmer og blev dermed partis førstesuppleant, da partiet kun opnåede et mandat til kommunalbestyrelsen.